Marți, Camera Deputaților a luat o decizie importantă adoptând proiectul de lege care prevede prelungirea limitării adaosului comercial la alimentele de bază până la sfârșitul anului 2024. Această hotărâre vine ca urmare a adoptării amendamentului depus de grupul PSD la Legea de aprobare a ordonanței de urgență 5/2024, care urmărește să ofere continuitate măsurii de protecție a consumatorilor.
Prin această lege adoptată de Camera Deputaților, termenul de aplicare a măsurii limitării adaosului la alimentele de bază va fi prelungit până la 31 decembrie 2024. Astfel, se urmărește asigurarea unei stabilități și predictibilități în ceea ce privește prețurile la alimentele de bază, în contextul în care consumatorii au fost afectați de fluctuațiile și creșterile de prețuri în ultimii ani.
"Chiar dacă în urma limitării adaosului comercial s-au manifestat în continuare unele variaţii sezoniere ale preţurilor la alimentele (întrucât nu s-a plafonat preţul final, ci doar marja adăugată de comercianţi la preţurile producătorilor stabilite în condiţii concurenţiale), este evident că măsura a oprit specula din piaţă şi a stabilizat preţurile la produsele alimentare, contribuind totodată la temperarea inflaţiei generale. PSD consideră că în contextul incertitudinilor economice şi geopolitice externe este necesar să existe un mecanism de protecţie socială care să asigure stabilitatea preţurilor la produsele de strictă necesitate pentru un trai decent", au transmis oficialii PSD, într-un comunicat de presă.